Lesja kirke

Lesja kirke er en korskirke fra 1749 i Lesja kommune, Innlandet fylke. Den ble innviet med navnet Bethel kirke.Helland, Amund: Kristians amt. Byerne og Gudbrandsdalen. Del av serien Norges land og folk. Aschehoug, 1913. Kirken ligger på en liten forhøyning omgitt av skog i dalbunnen.

 Kirkebygg 
Byggverket er en laftet tømmerkirke og har 300 plasser. I de fleste prestegjeld i Gudbrandsdalen ble det bygget nye kirker på 1700-tallet, etter at kongen solgte kirkene på auksjon i 1723. Alle dalens kirker ble kjøpt av bygdefolket. De nye kirkene ble bygget som laftede korskirker. Det må ha vært den nye domkirken i Kristiania, Vår Frelsers kirke fra 1690-årene, som var forbildet. De store sognekirkene i Gudbrandsdalen er godt proporsjonerte. Den ene korsarmen utgjør koret, skilt fra skipet med et korskille, vanligvis kronet med kongens monogram holdt av to løver. I Lesja kirke har korsarmene jevnhøye saltak. Korsarmene mot nord og vest har galleri. En omfattende restaurering i 1901 ble delvis reversert av arkitekt Heinrich Jürgensen på 1920-tallet.Sigurd Muri: Norske kyrkjer. Oslo: Samlaget, 1971. Tårnet ligner andre tårn i Gudbrandsdalen (blant annet Ringebu og Vågå kirker) og stilen ble utviklet av Werner Olsen 100 år tidligere. For å skape en solid konstruksjon la byggmesteren de tre øverste stokkene i laftingen gjennomgående over korsarmene. Skipene er alle på om lag 7 meter bredde. De smårutede blyinnfattede vinduene forsvant omkring 1902.

 Interiør og inventar 
Prekestolen i Lesja er skåret med rik akantusdekorasjon av Jakob Klukstad. Klukstad var fra Lom, men flyttet til Lesja og ble husmann under prestegården, trolig på den tiden han arbeidet i kirken. Prekestolen er laget til den forrige kirken på stedet. Klukstad laget også altertavle til den nye kirken, den er svært originalet utformet. Den er et stort og rikt utført kunstverk med et rammeverk av akantus rundt en rekke skårne billedscener. Tavlen er et hovedverk innen Gudbrandsdalens folkekunst. Himlingen i kirken og galleribrystninger og benkevanger er malt av Ragnvald Einbu etter forbilde fra bevarte rester fra kirkens opprinnelsestid.

 Kirkegård 
På kirkegården finnes det et stort antall gravminner fra 1700-tallet, noen av dem samlet og satt opp på et takoverbygg på kirkegården.
Adkomst til stedet, som er et velkjent turistmål, er via Fv496 og E136.
alt=Lesja kommunevåpen|venstre|miniatyr|Lesja kommune har et kommunevåpen med motiv som er en stilisering av kirkespiret
 Tidligere kirke 
Den tidligere kirken, kalt Hofs kirke, var en stavbygning som sto sørøst for prestegården ned mot innsjøen, omkring 500 meter fra nåværende kirke. Den nye kirken ble i 1749 oppført på en nordsiden av prestegården på en høyde midt i dalen. De dårlige grunnforholdene nær Lesjavatna hadde trolig ødelagt stavkirken.

Referanser

 Kilder 




 Eksterne lenker 
 Kunsthistori.com: Lesja kirke
 Lokalhistoriewiki

 Lesja kommune: Kyrkjer i Lesja
 Lesja bygdemuseum – Informasjon om åpningstider og priser


Kategori:Kirker i Lesja
Kategori:Kirker i Nord-Gudbrandsdal prosti
Kategori:Kulturminner i Lesja
Kategori:Norske kirker fra 1749
Kategori:Korskirker i Norge
Kategori:Valgkirker i 1814
Kategori:Steder avbildet på norske kommunevåpen